b"\n_START_ARTICLE_\nMare de D\xc3\xa9u de la Foia\n_START_SECTION_\nDescripci\xc3\xb3\n_START_PARAGRAPH_\nEs tracta d'una edificaci\xc3\xb3 aixecada en dues \xc3\xa8poques diferents i adossades. La primitiva \xc3\xa9s constitu\xc3\xafda per un petit oratori d'una nau amb volta de mig punt i que avui constitueix el presbiteri. A partir d'aqu\xc3\xad el temple s'eixampla en la segona construcci\xc3\xb3, tamb\xc3\xa9 d'una nau i amb volta rebaixada, refor\xc3\xa7ada per un arc faix\xc3\xb3. L'interior \xc3\xa9s enguixat i amb un sol altar._NEWLINE_La primitiva construcci\xc3\xb3 \xc3\xa9s de paredat de morter de pedra i la segona tamb\xc3\xa9, per\xc3\xb2 arrebossada. La fa\xc3\xa7ana presenta dues portes, dues finestres i un ull de bou, essent rematada per una espadanya. Al davant hom hi ha bastit un porxo doble, amb vessants a dues aig\xc3\xbces, amb suports de fusta i cobertes de fibrociment.\n_START_SECTION_\nHist\xc3\xb2ria\n_START_PARAGRAPH_\nL'ermita fou aixecada el segle XVI i dedicada inicialment a Sant Marc. Comprenia la part que avui \xc3\xa9s el presbiteri i tenia un atri, el qual va ser enderrocat per ampliar l'esgl\xc3\xa9sia. Era a cura d'un majoral i m\xc3\xa9s endavant d'un ermit\xc3\xa0. El 1873, quan la visit\xc3\xa0 Maria de les Neus, muller d'Alfons de Borb\xc3\xb3, germ\xc3\xa0 de Carles VII, es volgu\xc3\xa9 honorar els il\xc2\xb7lustres hostes i es canvia l'advocaci\xc3\xb3 de la imatge, que de Mare de D\xc3\xa9u de la Foia pass\xc3\xa0 a Mare de D\xc3\xa9u de les Neus."